b'\n_START_ARTICLE_\nArtur Ahuir i L\xc3\xb3pez\n_START_SECTION_\nBiografia\n_START_PARAGRAPH_\nAhuir va ser membre de Lo Rat Penat, presidint les seues joventuts, i despr\xc3\xa9s membre de la secci\xc3\xb3 de llengua de la RACV. El 2004 era l\'autor amb major producci\xc3\xb3 escrita en Normes del Puig. En 2005 va afirmar: "El valenci\xc3\xa0 t\xc3\xa9 relacions palpables en un 80 o un 90 per cent amb la llengua de catalans i balears. Per\xc3\xb2, d\'altra banda, \xc3\xa9s l\'idioma hist\xc3\xb2ric i propi dels valencians, una modalitat que \xc3\xa9s hist\xc3\xb2rica, que \xc3\xa9s tradicional i que \xc3\xa9s vista aix\xc3\xad pel nostre poble."_NEWLINE_Artur Ahuir s\'ha destacat com un estudi\xc3\xb3s de la hist\xc3\xb2ria de la literatura i de l\'\xc3\xa8poca medieval; i en la seua \xc3\xa8poca com a escriptor en Normes del Puig ha estat director literari de la col\xc2\xb7lecci\xc3\xb3 "Cl\xc3\xa0ssics valencians" de l\'Editorial l\'Oronella, i de "l\'Olleta de poesia", i assessor de la col\xc2\xb7lecci\xc3\xb3 "l\'Alfard\xc3\xb3"._NEWLINE_Amb la creaci\xc3\xb3 de l\'Acad\xc3\xa8mia Valenciana de la Llengua, esdev\xc3\xa9 vocal de l\'entitat normativa del valenci\xc3\xa0 alhora que \xc3\xa9s expulsat de la Real Acad\xc3\xa8mia de Cultura Valenciana arran la publicaci\xc3\xb3 del dictamen on l\'AVL reconeixia la unitat de la llengua valenciana-catalana. Ahuir va ser un dels responsables de la creaci\xc3\xb3 del Diccionari Normatiu Valenci\xc3\xa0, publicat en 2014.\n_START_SECTION_\nPremis\n_START_PARAGRAPH_\nEst\xc3\xa0 en possessi\xc3\xb3 de diverses Flors Naturals en els anys 1992, 1993 i 1994, del Premi Ro\xc3\xads de Corella de Poesia en valenci\xc3\xa0 de 1993, pel poemari De set en set, i del guard\xc3\xb3 Escritor de l\'Any de 1994, atorgat per l\'Associaci\xc3\xb3 d\'Escritors en Llengua Valenciana.'